РЕГЛАМЕНТ (ЕС) 2020/1566 НА КОМИСИЯТА

от 27 октомври 2020 година

за изменение на приложения II и III към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от бупиримат, карфентразон-eтил, етиримол и пириофенон във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) и член 49, параграф 2 от него

като има предвид, че:

(1) Максимално допустимите граници на остатъчни вещества (МДГОВ) за карфентразон-eтил са определени в приложение II към Регламент (ЕО) № 396/2005. МДГОВ за бупиримат, етиримол и пириофенон са определени в част А на приложение III към посочения регламент.

(2) Европейският орган за безопасност на храните („Органът“) предостави обосновано становище относно съществуващите МДГОВ за бупиримат в съответствие с член 12, параграф 1 от Регламент (ЕО) № 396/2005 (2). Той предложи две отделни определения за остатъчните вещества — „бупиримат“ и „етиримол“— за да обхванат наличието на метаболита етиримол от употребата на бупиримат в продукти от растителен произход. Той предложи определенията за остатъчно вещество за продукти от животински произход да бъдат изменени на „десетил етиримол“. Органът препоръча намаляване на МДГОВ за бупиримат при ягоди, къпини, полски къпини, френско грозде (черно, червено и бяло), цариградско грозде (зелено, червено и жълто), домати, сладки пиперки и тиквички. За други продукти той препоръча повишаване или запазване на съществуващите стойности на МДГОВ. МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Органът заключи също така, че по отношение на МДГОВ за трапезно и винено грозде, патладжани и продукти от животински произход част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат преразгледани, като при това преразглеждане ще се вземе предвид информацията, налична в периода от две години след датата на публикуване на настоящия регламент.

(3) По отношение на етиримол, който е основният продукт от разграждането на бупиримат, Органът препоръча намаляване на МДГОВ на етиримол за ябълки, круши, кайсии, праскови, къпини, полски къпини, домати, сладки пиперки, краставици, корнишони и тиквички. За други продукти той препоръча повишаване или запазване на съществуващите стойности на МДГОВ. МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Органът заключи също така, че по отношение на МДГОВ за трапезно и винено грозде, патладжани и продукти от животински произход част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат преразгледани, като при това преразглеждане ще се вземе предвид информацията, налична в периода от две години след датата на публикуване на настоящия регламент.

(4) Органът предостави обосновано становище относно съществуващите МДГОВ за карфентразон-eтил в съответствие с член 12, параграф 1 от Регламент (ЕО) № 396/2005 (3). Органът предложи да бъде изменено определението за остатъчно вещество. В своя партньорски преглед (4) Органът потвърди предложението за изменение на определението за остатъчно вещество. Той препоръча повишаване или запазване на съществуващите стойности на МДГОВ. МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа.

(5) Органът предостави обосновано становище относно съществуващите МДГОВ за пириофенон в съответствие с член 12, параграф 1 от Регламент (ЕО) № 396/2005 (5). Той препоръча повишаване или запазване на съществуващите стойности на МДГОВ. МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Органът заключи също така, че отношение на МДГОВ за свине (мускули, мазнини, черен дроб, бъбреци), говеда (мускули, мазнини, черен дроб, бъбреци), овце (мускули, мазнини, черен дроб, бъбреци), кози (мускули, мазнини, черен дроб, бъбреци), еднокопитни (мускули, мазнини, черен дроб, бъбреци) и мляко (краве, овче, козе, кобилешко) част от информацията не е налична и че е необходим по-задълбочен анализ от страна на лицата, отговарящи за управлението на риска. Тъй като не съществува риск за потребителите, МДГОВ за тези продукти следва да бъдат включени в приложение II към Регламент (ЕО) № 396/2005 с настоящите им стойности или със стойностите, установени от Органа. Тези МДГОВ ще бъдат преразгледани, като при това преразглеждане ще се вземе предвид информацията, налична в периода от две години след датата на публикуване на настоящия регламент.

(6) В обоснованите становища на Органа бяха взети предвид съществуващите МДГОВ по Кодекс алиментариус (CXL). При определянето на МДГОВ бяха взети предвид CXL, които са безопасни за потребителите в Съюза.

(7) По отношение на продукти, върху които използването на въпросния продукт за растителна защита не е разрешено, за които не съществуват допустими за целите на вноса стойности, или не съществуват МДГОВ по Кодекс алиментариус, МДГОВ за тях следва да бъдат установени на конкретната граница на определяне (LOD) или да се прилагат МДГОВ по подразбиране, както е предвидено в член 18, параграф 1, буква б) от Регламент (ЕО) № 396/2005.

(8) Комисията проведе консултации с референтните лаборатории на Европейския съюз за остатъци от пестициди относно нуждата да се адаптират някои LOD. За няколко вещества тези лаборатории стигнаха до заключението, че поради промените в техническо отношение за някои продукти се налага да бъдат установени специални LOD.

(9) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(10) В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети под внимание.

(11) Поради това Регламент (ЕО) № 396/2005 следва да бъде съответно изменен.

(12) С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били произведени преди изменението на МДГОВ и за които информацията показва, че се поддържа високо равнище на защита на потребителите.

(13) Следва да се предвиди разумен срок преди прилагането на изменените МДГОВ, така че да се позволи на държавите членки, третите държави и стопанските субекти в областта на храните да се подготвят за спазването на новите изисквания вследствие на изменението на МДГОВ.

(14) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II и III към Регламент (ЕО) № 396/2005 се изменят в съответствие с приложението към настоящия регламент.

Член 2 Регламент (ЕО) № 396/2005 във вида преди изменението му с настоящия регламент продължава да се прилага за продукти, които са били произведени в Съюза или внесени в Съюза преди 17 май 2021 г.

Член 3 Настоящият регламент влиза в сила на двадесетия ден след деня на публикуването му в Официален вестник на Европейския съюз. Той се прилага от 17 май 2021 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 27 октомври 2020 година. За Комисията Председател Ursula VON DER LEYEN

(1) ОВ L 070, 16.3.2005 г., стр. 1.

(2) Европейски орган за безопасност на храните; Reasoned opinion on the review of the existing maximum residue levels for bupirimate according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества за бупиримат в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ), 2019; 17(7): 5757.

(3) Европейски орган за безопасност на храните; Reasoned opinion on the review of the existing maximum residue levels for carfentrazone-ethyl according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества за карфентразон-eтил в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2012; 10(11):2956.

(4) Европейски орган за безопасност на храните; Peer review of the pesticide risk assessment of the active substance carfentrazone-ethyl (Партньорски преглед на оценката на риска от употребата на активното вещество карфентразон-eтил като пестицид). EFSA Journal (Бюлетин на ЕОБХ) 2016; 14(8):4569.

(5) Европейски орган за безопасност на храните; Reasoned opinion on the review of the existing maximum residue levels for pyriofenone according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от пириофенон в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2019; 17(6):5711.